DEĊIŻJONI TAL-KUNSILL
tal-25 ta’ Ġunju 2009
dwar l-applikazzjoni provviżorja u l-konklużjoni tal-Ftehim bejn il-Komunità Ewropea u l-Konfederazzjoni Żvizzera dwar is-simplifikazzjoni tal-kontrolli u tal-formalitajiet fir-rigward tat-trasport ta' oġġetti kif ukoll dwar miżuri doganali ta' sigurtà
(2009/556/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod speċjali l-Artikolu 33 flimkien mal-ewwel sentenza tal-Artikolu 300(3) tiegħu,
Billi:
(1)
Il-Kunsill awtorizza lill-Kummissjoni fit-28 ta' Mejju 2007 biex tiftaħ negozjati mal-Konfederazzjoni Żvizzera bil-ħsieb li jkun negozjat ftehim li jemenda l-Ftehim bejn il-Komunità Ewropea u l-Konfederazzjoni Żvizzera tal-21 ta' Novembru 1990 dwar is-simplifikazzjoni tal-kontrolli u tal-formalitajiet waqt it-trasport tal-oġġetti (1) (minn hawn ′il quddiem imsejjaħ “il-Ftehim tal-1990”).
(2)
Il-Kummissjoni u l-Konfederazzjoni Żvizzera nnegozjaw l-emenda għall-Ftehim tal-1990 li effettivament tikkonsisti inter alia f'estensjoni tal-ambitu tiegħu ta' applikazzjoni għall-miżuri doganali ta' sigurtà. Is-sustanza tal-Ftehim tal-1990 teħtieġ li tkun inkorporata fi Ftehim ġdid ikkonsolidat.
(3)
Hu xieraq li jkun approvat il-Ftehim ġdid ikkonsolidat.
(4)
Sakemm jitwettqu l-proċeduri interni tal-Partijiet Kontraenti, il-Ftehim ġdid ikkonsolidat għandu japplika b'mod provviżorju mill-1 ta' Lulju 2009, data meta l-miżuri doganali ta' sigurtà introdotti fl-2005 u l-2006 rispettivament mill-emendi tal-Kodiċi Doganali (2) tal-komunità u d-Dispożizzjonijiet Implimentattivi (3) jsiru applikabbli.
(5)
Hu xieraq li tkun speċifikata r-rappreżentazzjoni tal-Komunità fi ħdan il-Kumitat Konġunt stabbilit taħt il-Ftehim ġdid ikkonsolidat u li jkunu ddeterminati l-proċeduri interni meħtieġa għall-iżgurar tal-funzjonament korrett ta' dak il-Ftehim,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Konfederazzjoni Żvizzera dwar is-simplifikazzjoni tal-kontrolli u tal-formalitajiet waqt it-trasport tal-oġġetti u l-miżuri doganali ta' sigurtà huwa approvat għan-nom tal-Komunità Ewropea.
It-test tal-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill huwa awtorizzat biex jinnomina persuna jew persuni li jkollhom is-setgħa li jinnotifikaw lill-awtoritajiet tal-Konfederazzjoni Żvizzera bit-tlestija tal-proċeduri sabiex il-Komunità tapprova l-Ftehim (4).
Artikolu 3
Sakemm ikunu kompluti l-proċeduri meħtieġa għall-konklużjoni tiegħu, il-Ftehim hu applikat b'mod provviżorju mill-1 ta’ Lulju 2009.
Il-Kummissjoni hi awtorizzata biex tiftiehem għal data oħra għall-applikazzjoni provviżorja tal-Ftehim, skont id-dispożizzjonijiet previsti fl-Artikolu 3(3) tiegħu.
Artikolu 4
Il-Kummissjoni, megħjuna mir-rappreżentanti tal-Istati Membri, tirrappreżenta l-Komunità fi ħdan il-Kumitat Konġunt stabbilit mill-Artikolu 19 tal-Ftehim.
Artikolu 5
Il-pożizzjoni li għandha tiġi adottata milll-Komunità fi ħdan il-Kumitat Konġunt hi ddeterminata mill-Kunsill li jaġixxi b'maġġoranza kwalifikata fuq proposta mill-Kummissjoni.
Il-pożizzjoni tal-Komunità dwar il-kwistjonijiet li għalihom il-Kumitat Konġunt għandu setgħa ta' deċiżjoni skont l-Artikoli 19(4) u (5) u 21(2) fir-rigward tal-modifiki għall-Annessi I u II tal-Ftehim, għandha tiġi adottata mill-Kummissjoni.
Artikolu 6
Bil-ħsieb li tkun żgurata l-applikazzjoni tal-Artikolu 22(4) tal-Ftehim, il-Kummissjoni għandha tinnotifika lill-Konfederazzjoni Żvizzera bl-adozzjoni tal-atti Komunitarji li jikkostitwixxu żvilupp tad-dritt Komunitarju msemmi fil-kapitolu III u fl-Annessi I u II tal-Ftehim.
Il-Kummissjoni hi awtorizzata biex tieħu l-miżuri meħtieġa previsti fl-Artikoli 22 u 29 tal-Ftehim sabiex tiżgura l-ekwivalenza tal-miżuri doganali ta' sigurtà tal-Partijiet Kontraenti.
Jekk, sad-data tal-applikazzjoni tal-leġiżlazzjoni Komunitarja kkonċernata, il-Kumitat Konġunt ma wasalx għal deċiżjoni dwar emenda tal-Ftehim, u l-applikazzjoni provviżorja tad-dispożizzjonijiet ġodda ma tkunx possibbli, il-Kummissjoni għandha tinnotifika lill-Konfederazzjoni Żvizzera bis-sospensjoni tal-Kapitolu III tal-Ftehim skont l-Artikolu 29(2) tal-Ftehim.
Artikolu 7
Din id-Deċiżjoni għandha tiġi pubblikata f’Il-Ġurnal Uffiċjali tal-Unjoni Ewropea.
Magħmul fi Lussemburgu, il- 25 ta’ Ġunju 2009.